El festival Sifasol posa la cultura ‘a la fresca’ a la fi de juny
14 jun 2023

El Sifasol, festival musical organitzat per l'Ajuntament de Catarroja, arriba a la seua onzena edició i ho vol fer mantenint el gran nivell demostrat en els últims anys. Així doncs, del 27 al 30 de juny ha plantejat un cartell molt variat. Un any més, el Sifasol es realitzarà a la nit, a la fresca, en la plaça Llotgeta i encara que el seu caràcter és gratuït, amb l'objectiu d'evitar aglomeracions, es controlarà l'accés mitjançant invitacions gratuïtes que ja es poden recollir a la Casa de la Cultura de 16,30 a 20,30.

“Enguany continuem amb l'essència del Sifasol, gaudint de diferents estils musicals amb actuacions molt esperades d'un nivell exquisit. Esdeveniments com el Sifasol no sols serveixen per a omplir de cultura Catarroja, sinó que demostren que és possible transformar-nos i obrir-nos a través de la cultura, i fer poble des de la igualtat, la diversitat cultural i el suport a artistes que fan bona música i són un motor econòmic que cal potenciar”, explica Dolors Gimeno, regidora de Cultura en funcions.

Així doncs, fins a la plaça de la Llotgeta es traslladarà una gran selecció musical, que arrancarà el dimarts 27 amb Fatima Rü, una cantant, compositora, lletrista i poetessa que porta l'art en les venes, de mare coplera i pare lorquià. El dimecres 28 arribarà La Maria, el nou fenomen de la cançó valenciana que han ajudat a pujar les xarxes socials i que s'ha format en el conservatori de Catarroja. El dijous 29 serà el torn del quartet de música jazz capitanejat per Eva Slong, una virtuosa del violí. Finalment, el tancament mediàtic el posarà el 30 de juny la cantant i presentadora Maika Makovski, la balear d'origen nordmacedoni ens portarà les notes amb el seu estil alternatiu. Una aposta també per posar les dones músiques al capdavant del panorama musical i dels festivals, no sols com a acompanyants sinó com a protagonsites merescudes.

Tots els concerts es realitzaran a les 22.30 hores en la plaça Llotgeta i serà necessària una invitació per a accedir. Per a fer-se amb una cal acudir a la Casa de la Cultura i recollir l'entrada, només es podrà dues invitacions per persona.